Pleegma reik nou na gemeenskap uit | News24
Pleegma reik nou na gemeenskap uit
Jennifer Taljaard wil gemeenskaplede in nood bystaan. Foto: MONIQUE BASSON
TERWYL die koue jou aan 'n beker warmsjokolade voor 'n gesellige kaggelvuur laat dink, is daar baie mense wat sukkel om te oorleef - hulle het geen skuiling, warm klere of kos nie.
Dié lot van behoeftiges in Humansdorp gaan nie ongesiens by 'n pleegma van vyf verby nie en sy hoop om met die hulp van die gemeenskap oorlog teen koue winters te ver-klaar.
Jenny Taljaard (60) kén van swaarkry. Eens 'n top sekretaresse met 'n goeie salaris, oorleef sy en haar familie vandag op 'n staats-toelaag. Hulle motor is gesteel, helfte van hul huisware moes verkoop word om kop bo water te hou en heel kouse is 'n luukse. Nie een van haar kinders het ooit met 'n leë maag gaan slaap nie.
Vir die afgelope 30 jaar maak sy haar hart en huis vir pleegkinders oop. Taljaard, 'n ma van vyf en ouma van 17 kleinkinders, het al 35 pleegkinders onder haar vlerk geneem.
Volgens haar was sy van jongs af lief om jonger kinders te help en te versorg.
Nou wil sy die hele gemeenskap bystaan.
"Dit breek my hart om die armoede rondom my te sien," sê Taljaard. "Dit word winter en dit word koud. Ek wil uitreik na gesinne wat die winter met warm klere, komberse en kos gaan sukkel. Daar is soveel armoede rondom ons waarvan ons nie bewus is nie. Kinders gaan daagliks honger skool toe, gesinne slaap op matrasse in ander mense se motorhuise en warm klere is 'n hartsbegeerte."
Volgens Taljaard, behalwe vir kos en warmgoed is daar 'n groot behoefte aan kaste, beddens, matrasse, kussings, skoolbehoeftes en bababenodigdhede.
"Elkeen wat 'n donasie maak, sal volledige terugvoering kry oor waarheen die goedere gaan," sê Taljaard.